Petr Buzek

Petr Buzek (s. 26. huhtikuuta 1977 Jihlava, Tšekkoslovakia) on tšekkiläinen entinen jääkiekkopuolustaja ja maailmanmestari. Hän pelasi urallaan NHL:ssä yhteensä 157 runkosarjaottelua tehopistein 9+22=31 ja keräten 94 jäähyminuuttia. Hänen uraansa varjosti kuitenkin vuonna 1995 sattunut auto-onnettomuus ja muut lukuisat loukkaantumiset. Buzek lopetti pelaajauransa vain 28-vuotiaana kauteen 2005–2006. Hän pelasi myös NHL:n tähdistöottelussa vuonna 2000. Buzek kuului myös Tšekin vuoden 2000 maailmanmestarijoukkueeseen.

Pelityyli
Jatkoaika.com -sivuston toimittaja Henri Karjalainen kuvaili Buzekia syksyllä 2001 kirjoittamassaan artikkelissa härkämäisen vahvaksi puolustajaksi, joka ei arkaile käyttää voimaa siivotessaan maalinedustaa. Hän mainitsi Buzekin tämän lisäksi myös hyväksi puolustajaksi kiekollisessa pelissä.

Ura

Seuraura
Buzek on HC Dukla Jihlavan kasvatti. Hän debytoi seuran Extraliga-joukkueessa vain 16-vuotiaana kaudella 1993–1994, jolloin Buzek pelasi siellä kolme ottelua ilman tehopisteitä. Kaudella 1994–1995 hän teki siellä 43 runkosarja- ja kahdessa karsintasarjan ottelussa tehot 2+5=7. 3. kesäkuuta 1995 Buzek joutui auto-onnettomuuteen vuoden 1995 NHL:n varaustilaisuutta Buzek joutui auto-onnettomuuteen, kuten hän oli ajamassa yöllä kotiinsa toisen matkustajan kanssa. Buzek väsyi ajaessaan ja törmäsi puuhun. Hänen kaverinsa selvisi nenämurtumalla, mutta Buzekin vammat oli vakavammat; molempien jalkojen, oikean ranteen ja poskiluun murtuma, polvilumpion pirstaloituminen, kallonmurtuma sekä aivotärähdys. Buzekin mukaan autossa ei ollut turvavöitä, eikä turvatyynyjä. Lääkärit antoivat hänelle tuomioksi loppuelämän pyörätuolissa, mutta Buzek uskoi kuitenkin pelaavansa vielä jääkiekkoa.

Buzekin odotettiin parhaimmillaan tulevan varatuksi kymmenen ensimmäisen joukossa NHL:n varaustilaisuudessa 1995, mutta moni seura kuitenkin sivuutti hänet auto-onnettomuuden vuoksi. Dallas Stars päätti kuitenkin ottaa riskin ja varasi Buzekin kolmannella kierroksella 63. pelaajana NHL:n varaustilaisuudessa 1995. Samana kesänä hänet varasi myös WHL-joukkue Prince George Cougars 25. pelaajana CHL:n varaustilaisuudessa. Starsilla riitti uskoa Buzekin kuntoutumiseen, jonka seura kustansi. Toisin kuin lääkärit alun perin ennustivat, hän luisteli ensimmäisen kerran kahdeksan kuukauden kuluttua onnettomuudesta. Buzek oli luonnollisesti kauden 1995–1996 pelaamatta.

Kaudeksi 1996–1997 Buzek siirtyi Dallas Starsin organisaatioon. Hän pelasi koko kauden IHL-joukkue Michigan K-Wingsissa, jossa tulokaskausi toi 67 runkosarjaottelussa tehot 4+6=10. Kaudella 1997–1998 Buzek oli joukkueen eniten maaleja tehnyt puolustaja kymmenellä osumallaan. Tehopisteitä runkosarjassa syntyi kaikkiaan 25. Pudotuspeleissä hän voitti K-Wingsin sisäisen tehotilaston lukemalla +3. Buzek debytoi kauden aikana myös Starsin NHL-joukkueessa, jossa hän pelasi kaksi runkosarjaottelua. Buzek teki NHL-debyyttinsä 12. maaliskuuta 1998 vieraissa Phoenix Coyotesia vastaan. Hän keräsi ottelusta teholukeman +1. Myös kaudella 1998–1999 Buzek pelasi kaksi NHL-ottelua.

Jäätyään vapaaksi agentiksi Starsista Atlanta Thrashers varasi Buzekin neljäntenä pelaajana omassa laajennusvaraustilaisuudessaan kesällä 1999. Kausi 1999–2000 oli hänen varsinainen tulokaskautensa NHL:ssä ja Buzek teki 63 runkosarjaottelussa tehot 4+15=19. Hän teki NHL-uransa avausmaalin runkosarjan toisella kierroksella 7. lokakuuta 1999 Detroit Red Wingsia vastaan. Buzek pelasi kauden aikana myös NHL:n tähdistöottelussa. Kausi 2000–2001 hänellä päättyi vain viiden ottelun jälkeen niskavamman vuoksi. Syyskaudella 2001–2002 Buzek kärsi nivusvammasta. Kesken vierasottelukiertueen, marraskuussa 2001, Thrashers lähetti hänet kotiin, sillä Buzekin neuvottelut uudesta sopimuksesta kariutuivat liian suureen palkkapyyntöön. Hänen agenttinsa pyysi seuraa kauppaamaan Buzekin muualle. Joulukuussa Thrashers kauppasi hänet Calgary Flamesiin vaihdossa Jeff Cowaniin ja Kurtis Fosterin pelaajaoikeuksiin.

Kaudella 2002–2003 Buzek pelasi loukkaantumisen vuoksi vain 44 ottelua. Lokakuussa 2003 Flames lainasi hänet kotimaahansa HC Sparta Prahaan, mutta Buzekin loukkaantumiset kuitenkin jatkuivat ja hän pelasi aivotärähdyksen vuoksi kauden 2003–2004 aikana vain viisi ottelua. Kaudeksi 2004–2005 Buzek palasi kasvattajaseuraansa HC Dukla Jihlavaan, mutta hän siirtyi loppukaudella kuitenkin HC Litvínovin riveihin. Kaudeksi 2005–2006 Buzek siirtyi Slovakian Extraligan HC Slovan Bratislavaan, kunnes hän päätti lopettaa uransa henkilökohtaisiin syihin vedoten lokakuussa 2005. Joulukuussa Buzek siirtyi kuitenkin jatkamaan jääkiekkoilua loppukaudeksi vielä Tšekin neljänneksi korkeimmalle sarjatasolle HC Benešovin joukkueeseen.

Maajoukkueura

Buzek edusti Tšekkiä MM-kilpailuissa vuonna 2000, jolloin hän voitti maailmanmestaruuden. Yhteensä Buzek pelasi 14 A-maaottelua tehopistein 1+3=4. 

Buzek pelasi myös alle 20-vuotiaiden MM-kilpailuissa vuonna 1995 sekä alle 18-vuotiaiden EM-kilpailuissa vuosina 1994 ja 1995, joista ensimmäinen turnaus päättyi pronssiin. Hänet valittiin jälkimmäisen turnauksen tähdistökentälliseen.

Pelaajauran jälkeen
Buzek toimi kaudella 2007–2008 HC Dukla Jihlavan A-nuorten apuvalmentajana Extraliga juniorůssa.

Tilastot

Lähteet

Viitteet

Tšekkiläiset jääkiekkoilijat
Jääkiekon maailmanmestarit
Dallas Starsin varaamat pelaajat
Vuonna 1977 syntyneet
Elävät henkilöt